
KRIKŠČIONIS IR KULTŪRA 


MŪSŲ VIETA ŠIŲ DIENŲ MINČIŲ IR KŪRYBOS PASAULYJE! 


1. KRIkščIONYBĖS UŽDAVINYS IR JOS SANTYKTAI SU KULTŪRA 


Kas nori nustatyti krikščionybės santykius su kultūra, tas pir- 
miausia turi sau statyti klausimą : Ko siekia krikščionybė 7 Atsaky- 
mas tiek trumpas, tiek aiškus : Išganyti žmoniją. Juk Kristus nėra 
atėjęs i šį pasaulį kokiai nors kultūrai sutverti, vienintelis Jo rū- 
pestis — išgelbėti žmogų. 

Bet nors Kristus ir nėra sukūręs kokios nors kultūros, Jis vis 
dėlto jos neneigia; Jis tik tą darbą paliko žmogui. Causa secunda 
ją kuria. Tokiu būdu žmogaus kūriniai nėra tiesioginiai krikščio- 
nybės vaisius, o yra Dievo sukurto žmogaus darbai. 

Kadangi krikščionybė kaip tokia nėra sutvėrusi nė jokios kul- 
tūros, tai ji ir nėra sutvėrusi nei atskiro meno kūrinio, nei kokio nors 
stiliaus. Dėl to ir negalima kalbėti apie kokią nors krikščionišką kul- 
tūrą, kaip mes, pavyzdžiui, esame įpratę kalbėti apie romėnų ar 
germanų kultūras. Yra tik krikščionių kuriamos kultūros, 

Bet tai nereiškia, kad krikščionybė neturėtų ryšių su kultūra, 
nes ji vis dėlto padeda tokią sukurti. Tam ji skatina visokių sričių 
kultūrininkus. Tam ji kreipia jų žvilgsnį aukštyn prie amžinų idėjų, 
ragindama apipavidalinti tą, kas dar neturi pavidalo, įforminti tą, 
kas dar neturi formos. Bet dėl tiesos dar reikia pridurti, kad nors 
religija ir stipriai veikia kultūrininkus, ji vis dėlto nėra vienintelė 
jėga, skatinanti kultūros veikimą. 

Šiuo laiku mums prieinama medžiaga leidžia manyti, jog Žmo- 
nija istorijos apžvelgiamame laikotarpyje yra sukūrusi apie dvide- 
šimts kultūrų. 

Iš jų mums artimiausia yra vadinamoji Vakarų kultūra, la civili- 
sation latine, die abendlūndische Kultur, daugiausia sukurta romanų ir 


! Kadangi ši paskaita galutinai tebuvo suredaguota 1963 m. pavasar,, 
autorius dar pasinaudojo šaltiniais, pasirodžiusiais po Suvažiavimo, įvykusio 
1961 m. rudenį. Dėkoju ir šiojo vietoje visiems, kurie mane pakvietė skai- 
tyti paskaitą Čikagoje ir padėjo ten nuvykti: L. K. Mokslo Akademijos 
Centro Valdybai Romoje, Suvažiavimo ruošėjams Čikagoje ir geraširdžiams 
mecenatams — Antanui ir Marijai Rudžiams. 

germanų tautų, t. y. Vakarų pasaulio. Kadangi ji žymiai yra išaugusi 
krikščionybės poveikyje ir paveikusi kuone visas Europos tautas, 
mes galime save laikyti jos vaikais. Ji tarsi yra mūsų dvasios tė- 
vynė. 

Bet nors mes ją ir aukštai vertiname, mes negalime neigti, kad 
ji yra patekusi į kritikos ugnį. Kaikurie kritikai jai net išprana- 
šauja galą, nes atgyvenusi savo amžių. Šitoks nuvertinimas, žino- 
ma, iššaukia reakciją, ir tos kultūros gynėjai ją ta proga — kaip 
tai dažniausia pasitaiko tokiais atvejais — suabsoliutina, apskelb- 
dami ją galutine krikščionių kultūra. 

Reikia pripažinti, kad Vakarų atstovui tokia kritika nėra malo- 
ni, nes tas, kuris yra sukūręs romaniką su gotika, scholastiką su 
mistika, ordinus su jų Benediktais, Pranciškais, Domininkais, Igna- 
cais, aukštąsias mokyklas — Sorboną, Salamanką, Boloniją ...; tas, 
kuris yra pagimdęs Dantę su Rafaeliu, riterius su trubadūrais, pas- 
katinęs Kryžiaus žygius bei kuone visą pasaulį apimantį misijona- 
vimą; tas, kuris yra ikvėpęs visus tuos dvasios milžinus nuo Eraz- 
mo iki Newmano, tas, žinoma, nenori sutikti su mintimi, jog visa 
tai turėtų dabar pasitraukti į istorijos lapus ir užleisti savo vietą 
naujai kultūrai. Šis savęs gynimas yra reikalingas paaiškinimo. 

Pirmiausia reikia pabrėžti, kad Vakarų kultūra savyje išsaugoja 
daug vertybių, kuriomis krikščionys —- ir ne tik jie — teisingai 
gali didžiuotis. 

Ją itin galima ginti dėl joje pasireiškiančių religijos turtų. Kiti 
dėl to net mano, jog nusistatyti prieš ją reiškia ir nusistatyti prieš 
pačią religiją. Antai Hilaire Belloc 1921 metais savo knygoje Europe 
and the faith tiesiog tvirtino : Europa yra tas pats kaip krikščionybė, 
krikščionybė yra tas pats kaip Europa. Esą dėlto šventvagiška nu- 
sigręžii nuo Vakarų kultūros. Tačiau į tokį sutapdinimą reikia at- 
sakyti, kad mūsų religija nėra neatskiriamai surišta su kokia nors 
kultūra. Dėl to krikščionybės įkvėptos kultūros nykimas toli gražu 
dar nereiškia, kad nyksta ir krikščionybė. 

Mūsų tad visai nebaugina pesimistiškieji šūkiai, kuriais, pavyz- 
džiui, Spengleris išpranašavo Untergang des Abendlandes ir tokiu savo 
1918-1922 metais pasirodžiusios knygos pavadinimu nucharakterizavo 
laiko dvasią. Dėlto mus taip pat nebaugina Karl Krauso tuo pačiu 
metu Vienoje pastatytas veikalas Paskutinės žmonijos dienos. Liūd- 
nos jų perspektyvos tebuvo iššauktos depresijų, slėgusių po pirmojo 
pasaulinio karo vidurinę Europą, kuri tik ką alijantų buvo nuga- 
lėta. Mes pilnai suprantame ir nusiminimą taipgi mirtinai pavar- 
gusių prancūzų, kurių tarpe Paul Valėry, nujausdamas dar baises- 
ues katastrofas, dar 1919 metais atsiduso : « Istorijos bedugnėje yra 
vieta visam pasauliui». O vis dėlto reikia pridurti, jei kartais ir 

išsipildytų juodieji jų išpranašavimai, tai į kapus žengtų nei krikš- 
čionybė, nei kultūra, o tik tam tikras pastarosios pavidalas, su 
kuriuo tie kultūrininkai tiek buvo suaugę, kad kitokio įsivaizduoti 
nepajėgė. Taigi, išsituštintų tik scena, kurioję senoji krikščionybė 
paskatintų kūrimą naujos kultūros. 

Kaip atrodo ta scena? Kokios idėjos ten rungiasi? Kokia ten 
formuojasi pasaulėžiūra? Ir kokia kultūra galėtų iš jos išaugti ? 
— Mūsų žvilgsnį pirmiausia pagauna stipriai pasireiškęs humaniz- 
mas, 


2. HUMANIZMAS 


Humanizmas, kurį tiksliau turėtumėm vadinti neohumanizmu, 
savo idealą mato vispusiškai išvystytame, tauriai ir dailiai pasi- 
reiškiančiame žmogiškūme, kuris sau skina kelią į vis tobulesnę 
būtį. Tačiau šis kelias aukštyn nėra koks nors priartėjimas prie 
antgamtinio Kūrėjo, o tėra kopimas prie vis didesnio savęs tobuli- 
nimo, nes humanistas laikosi Sofoklio žodžio « Daug yra galingo, 
bet nėra nieko galingesnio už žmogų ». Tikėdamas į žmogaus galin- 
gumą bei autonomiškumą, humanistas sau reikalauja laisvės, lei- 
džiančios jam nekliudomai išsirutulioti į stiprią bei harmoningą as- 
menybę. Visas gyvenimas jam yra kopimas laiptais, kurie savo vir- 
šūnę turi žemiau « metafiziškų debesų ». 

Už savo idealą humanistas nekovoja su ginklu rankoje, o moks- 
lu, įsitikinimu, nes jis tikras, kad vis didėjąs apšvietimas žmogų 
savaime išlaisvins iš visų jį varžančių ryšių. 

Bet nors humanistas ir nėra kovingas, jis vis dėlto veržlus, nes 
nori ir kitiems nešti tą laisvę, kuria pats džiaugiasi. Dėl to jis 
neorganizuoja « kryžiaus karų», bet visą savo idėjinę jėgą kreipia 
į pavienį individą — knyga, žurnalu, institutu, fakultetu. Jis nugink- 
luoja tąja mandagia ironija ir įtikina tuoju nuginkluojančiu skep- 
ticizmu, kurį taip meistriškai valdė, pavyzdžiui, toks Jacob 
Burckhardt (1818-1897). 

Vengdamas bet kokių varžtų, humanistas nemėgsta kolektyvo 
ir šiaip visko, kas kėsinasi į jo individualybę, kas nori jį paskan- 
dinti kokiame nors bevardiškume. Jis savo laisvumą tiek brangina, 
kad laisvės siekimas bei gynimas neretai tampa vieninteliu arba 
bent vyriausiu tikslu, kuo jo laisvumas dažnai virsta libertinizmu. 

Taigi, humanizmas šalia pozityvių pusių turi ir negatyvių, nes 
jo minčių gausybėje dažnai pasigendame aiškios linijos, tikros orien- 
tacijos. Ir tai kartais net esmingiausiuose klausimuose, lyg ne- 
būtų galima nustatyti tam tikrą tiesų branduolį, kuris muras bent 
apytiksliai galėtų rodyti teisingąją kryptį. 

Krikščionybės atžvilgiu humanizmas lygiai toks abejingai tole- 
rantiškas kaip ir nusistatyme į kitas religijas ar pasaulėžiūras. 
Jis ją šiandien ne tik toleruoja, bet iš jos dar perima kaikurias 
vertybes. Taip jis, pavyzdžiui, žavisi tuo orumu, kuriuo krikščio- 
nybė gaubia žmogų, ir dėl to mielai iš jos pasisavina nemaža argu- 
mentų asmenybei ginti. Bet jis tuos jam giminingus bruožus perima 
visai atskirai nuo krikščionybės esmės, nes humanizmas ir dabar 
neigia tuos antgamtinius šaltinius, iš kurių plaukia mūsų tikėjimas. 
Taip prasiturtinęs tam tikromis krikščionybės savybėmis, jis tariasi 
praaugęs ją, kurią, kaip fenomeną iš praeities, palieka istorikams. 
Taigi, kas dėl kai kurių panašumų mano, jog pavadinimas « huma- 
nistas » esąs tik naujoviškesnis krikščionio vardas, tas apsirinka. 

Dėl bendrų su krikščionybe bruožų humanizmas šiandien retai 
tebestoja į viešą kovą su ja. Dėl to jam nūnai ir svetima kultur- 
kampfo laikais katalikybei parodyta netolerancija. Jis per šv. Be- 
nediktą ar per Erazmą Roterdamietį ir panašias asmenybes ieško 
net tilto pas katalikus. 

Žymus šios srovės atstovas buvo Benedetto Croce (1866-1952), 
išpažįstąs, jog žmogus savo pažinimo darbe tegalis pasitikėti ima- 
nentine savo dvasios patirtimi, kuo jis tapo visokeriopo liberalizmo 
teoretiku bei humanistiškai nusiteikusių vadovu. Tąja kryptimi jis 
plačią vagą išvarė tiek savo žurnalu La Critica, tiek savo Istituto 
Italiano. Ispanuose jis Josė Ortegos y Gasset asmenyje (1883-1955) 
susilaukė tikrą dvasios brolį, kuris savo organu  Revista de occidente 
ir savo Humanistiniu Institutu ėjo jo pėdomis. Olanduose panašiai 
puoselėjo žmogiškumą Johan Huizinga (1872-1945), kurio veikalas 
apie jo tautietį Erazmą plaukė iš tikros dvasios giminystės. Spin- 
duliai visų šių idėjų pasiekė ir Ameriką, kur ypač R. M. Hutehins 
(g. 1899), eidamas nuo 1929 iki 1945 metų Čikagos universiteto pre- 
zidento pareigas, uoliai skleidė humanistinę dvasią, pirmoje eilėje 
pedagogikoje. 

Mes nebūtumėm tiek ilgai sustoję ties neohumanizmu, jei jis 
tebūtų tik istorijos puslapiuose išsilaikęs reiškinys ; bet jis yra, — 
kaip matėme, — pilnas gyvybės ir dėl savo simpatiškų bruožų 
laisvame pasaulyje turi daug sekėjų, net uoliųjų katalikų tarpe, nes 
liberališkai nusistatę katalikai mielai pasiduoda žmogaus autonomiją 
taip stipriai pabrėžiančiam humanizmui. 

Nėra ypatingo reikalo užakcentuoti, jog taip galvojąs katalikas 
savyje yra suskilęs, kas jam neleidžia būti tikru krikščioniškai 
įkvėptos kultūros tvėrėju. 

3. DiamISTOMATAS 


Jei mes norime atitikti tam kultūros darbui, kuris iš mūsų yra 
laukiamas, tai mes privalome ne tik būti laisvi nuo neohuma- 
nizmo ydų, bet taip pat nuo klaidų dialektinio bei istorinio 
materializmo (diakistomato), kuris šiandiena ne tik Sovietų užim- 
tuose kraštuose skverbiasi į krikščionių galvą. Dėl to mes turime 
ir jį paliesti, ką čia ir darysime, iškeldami bent stambesnes jo 
silpnybes. 

Grynai teorinėje plotmėje mums krinta į akį jo dogmatiškumas, 
nes jis apodiktiškai tvirtina galįs apreikšti paskutinę, galutinę tiesą. 
Bet kokia minčių sistema gryna sąžinė tai galėtų apie save pasa- 
kyti? Juk mes visi tesame pakelyje į tiesą, kurios tačiau vien Žžmo- 
gaus priemonėmis nepasieksime. Priešingai pasisakydami, diakisto- 
matininkai tampa aklais politinės valdžios įsakomos pasaulėžiūros 
propagandistais. Jie dėl to ir nerodo nei jokio palinkimo į diskusiją 
su kitaip manančiais, kuo save pasmerkia ideologiniam egocentriš- 
kumui bei izoliacijai. Tas betgi mūsų nesulaiko statyti jiems nors 
vieną kitą klausimą. 

Kas liečia dialektinį materializmą, tai jo išsivystymo moksle 
galima užtikti nemažai naudingų elementų, kuriuos net toks Teil- 
hard de Chardin galėjo priimti. Tačiau lieka ir visa eilė klausimų, 
į kuriuos materializmas nesugeba tinkamai atsakyti. Antai : Kas yra 
sutvėręs tą pirmąją medžiagą, tą — anot Teilhard de Chardin — 
punktą alphą, iš kurio toliau viskas išsivystė? Juk ir čia galioja 
dėsnis : Iš nieko ir niekas nesidaro. — Toliau dėl to paties mate- 
rializmo skelbiamų « šuolių »: Tokius organiško pasaulio srityje tikrai 
galima prileisti, sakysime tarp augalų ir gyvulių. Bet kaip yra toks 
šuolis galimas tarp neorganiško ir organiško pasaulio ? 

O kai dėl istorinio materializmo, tvirtinančio, esą Žmogus ir 
jo dvasia tik aplinkumos produktas, esąs individas tik visuomeninių 
bei ūkiškų sąlygų funkcija ir visas dvasinis, kultūrinis antstatas tik 
medžiagiškos bazės išdava, reikia pasakyti, kad nors žmogus ir nėra 
laisvas nuo poveikio iš pusės jį supančio medžiagiško pasaulio, jis 
vis dėlto ir nėra jo determinuotas. Pozityvistų bei materialistų de- 
terminizmas tėra hipotezė, kurios gyvenimo faktai nepatvirtina. 
Žmogus, pasirodo, sugeba sukurti dvasinių bei etinių vertybių pa- 
saulį, kuris toli gražu nėra bendrų sąlygų bei jėgų išdava. Ir šis 
pasaulis plaukia iš dvasinių aukštybių, kur istorinio materializmo 
prileidimai neveikia. Dėl to negalima tvirtinti, jog bendrų apystovų 
bei sąlygų bazė kurianti dvasinį anstatą. Yra priešingai: anstatas 
kuria bazę. 

Toliau pabrėžtina, kad diahistomato argumentai Dievo esimui 
paneigti, labai silpni. Taip pat neitikina tvirtinimas, religija esanti 
tik įrankis tikintiesiems išnaudoti. O dėl etikos tegalima pasakyti, 
kad vargu rasime tokią, kuri tiek tetarnautų partijai bei valstybei. 
Taigi, ar tik ne diahistomatas yra «opiumas liaudžiai » ? 

Iš tiesų, iš kokios pusės mes ir prisiartintumėm prie diahisto- 
mato, žinomo ir marksizmo-leninizmo vardu, mes visur pastebime, 
jog jis visų pirma yra savęs pateisinimo filosofija, kurios pareiga 
ideologiškai pagrįsti visais atžvilgiais silpną sistemą. Bet kadangi 
ir mintijimo pasaulyje išliks tik tai, kas atitinka tiesai, diahistoma- 
tas sėkmingos ateities nesusilauks. 

Daugelis mielai pasitenkins tokia negatyvia prognoze. Budres- 
nieji gi ja nepasitenkins, nes istorija jau šimtais pavyzdžių įrodė, 
kad ir klaidingos mintys gali daryti skaudžius nuostolius, jei tas 
idėjas palaiko stipri politiška bei kariška jėga. Netikrą pasaulėžiūrą, 
tegalima nugalėti geresne ; dėl to mes negalime laukti, kol marksiz- 
mas-leninizmas pats sugrius, mes privalome prieš jį išstatyti tikres- 
nes mintis, tokias, kokiomis pasižymi naujasis krikščionių huma- 
nizmas. 


4. NAUJASIS KRIKŠČIONIŲ HUMANIZMAS 


Savo 1956 metais New Yorke išleistoje knygoje Dynamics of 
world history Christopher Dawson (g. 1889) tarp kitko rašė: « The 
religious tradition of Ohristianity and the intellectual tradition of 
Humanism are still alive today. And it is to this powers that we 
must look for the creation of a new world civilisation». Nenuo- 
stabu, kad beveik tuo pačiu laiku tame pačiame mieste prancūzų 
gamtininkas Pierre Teilhard de Chardin (1881-1955) reiškė kuone 
tą pačią mintį, nes šis irgi žengė prie naujos kultūros, kuri jo ma- 
nymu taip pat turėjo išaugti iš tų pačių idėjų. Bet jo siekiamas 
humanizmas norėjo būti kitoks negu tradicinis ir dėl to ruošėsi jį 
apibūdinti rašinyje Humanisme et hkumanisme. Nors mirtis ir sukliū- 
dė vykdyti šį sumanymą, jis vis dėlto dešimts dienų prieš tai buvo 
suspėjęs pagrindines mintis išdėstyti viename laiške. Jame jis kalba 
apie ankstyvesnį humanizmą, išaugusi iš graikų-romėnų dvasios pa- 
saulio ir prieš jį nūn išstato naująji krikščionių humanizmą : « Grai- 
kai svajojo apie harmoniškąjį, mes gi galvojame apie pilnai išvys- 
tytąjį žmogu», dėl to globalinis (t.y. žemės rutulio) humanizmas 
pakeičiamas kosminiu. Naujasis humanistas teigia save ir savo Už- 
davinį šiame pasaulyje. Dėl to žemė jam nėra kokia nors laiko bei 
erdvės supančiota skeveldra, o organiška dalis viską apimančios 
visatos, teikiančios visoms savo dalims vertę bei kilnumą. Ir žmo- 

gus ne tik sugeba tinkamai įvertinti žemę bei jos gėrybes, bet ir 
pajėgia visa tai įprasminti atsidavimu Kūrėjui, iš kurio viskas plau- 
kia ir į kurį viskas grįžta. 

Iš to savaimingai plaukia ir naujasis humanizmas, teigiąs žmo- 
gų ir Dievą, apimąs laiką ir amžinybę, žemę ir transcendentinį 
pasaulį — vienu žodžiu: tą visumą, kurioje Žmogus nepasmerkia 
savęs pasilikti nors dailiu, bet apribotu fragmentu, o gali išaugti 
į pilnutinę esybę, į vispusišką asmenybę. 

Matydamas žemę ir žmogų iš šito plačiausio, viską integruojan- 
čio požvilgio, Teilhard de Chardin ne tik nesutinka su hinduizmo 
ar islamo mistikais, kurių akyse žemė neturi realios egzistencijos, 
bet ir atmeta panašiai nusiteikusių krikščionių pažiūras. Dėlto jis 
ir priešinasi posakiams, kuriuos mes apsčiai užtinkame 14 ir 15 
šimtmečių apmąstymo knygose, kur tarp kitko skaitome : « Viskas, 
kas nėra Dievas, tai grynas niekis ir dėl to turi būti atmesta ». 

Išpažindamas integraliąją visumą, Teilhard de Chardin pasisa- 
ko, žinoma, ir prieš fragmentą iš kitos pusės — prieš žemės atsky- 
rimą nuo visumos, prieš jos izoliaciją nuo universalinės pilnumos 
ir jos vainikavimą kažkokiu absoliutiškumu, kur žmogus save laiko 
visako centru, kaip tai darė žymi dalis ankstyvesnių humanistų ir 
dabar daro ateistiškieji marksistai. 

Iškeltina, kad ir anglų istoriosofas Arnoldas Toynbee (* 1889), 
nekatalikas, priėjo panašias išvadas, nes savo paskaitą Istorija ir 
sielos gyvenimas, paskelbtą 1958 metais, jis baigia žodžiais : « Mūsų 
pasaulis (žemė) nėra kažkokia vieta dvasios lavyboms, kurios vyksta 
kažkur anapus Dievo karalystės ribų; jis ištikrųjų yra viena tos 
karalystės provincijų. Tiesa, jis nėra svarbiausia tų provincijų, bet 
to nepaisant jis savyje apima visas tas absoliutiškas vertybes, ku- 
riomis pasižymi ir kitos tos karalystės dalys ». 

Taigi, žmogaus paskirtis išsipildo toje visatoje, kuri ir žemę 
įglaudžia į savo visumą. Mūsų pasaulis tad nėra kažkoks prakeik- 
tas užkampis, nėra vien tik «ašarų slėnis», kur žmogus turi ka- 
muotis, kol Kūrėjas jo pasigailės. Tiesa, žemė nėra amžina; vienok 
tas nemažina jos reikšmės, juk jos ribose veikia amžinybei skirtas 
žmogus. Tuo būdu ir čia išnyksta dualizmas tarp šiapus ir anapus, 
nes čia laikas įžemina amžinybę ir amžinybė įamžina laiką. Aišku : 
Žemės saulė yra Dievo saulė. 

Visai klaidingai pasielgė Towianski, kuris apie vidurį 19 šimt- 
mečio įkalbėjo tuomet Paryžiuje dėstančiam Mickevičiui nustoti 
veikti tokioje žemėje, kur viskas esą bloga. Gundytojui būtų rei- 
kėję atsakyti, kad žemė nėra tokia vieta, kur blogiui lemta įsiga- 
lėti, o kad ji yra arena, kur gėris su blogiu gali ir turi rungtis. 
Bet Mickevičius, laikinai tos nelemtos pseudomistikos pagautas, 

taip atsakyti nepajėgė ir dėl to eilę brangių metų praleido nuleis- 
tomis rankomis. 

Sudaro tikrą garbę kun. Antanui Kaupui (1870-1913), kad jis, 
dar 1907 metais beklebonaudamas Serantone (Pa.), kvaršino sau 
galvą panašiais klausimais. Mūsų nestebina, kad jis į juos žiūrėjo ne 
tiek teologo ar filosofo, o sielos ganytojo akimis, kuriam daugiau 
rūpi praktiškasis šių problemų aspektas ir kad jis iš šito matymo 
punkto rašė kun. Dambrauskui-Jakštui: «4 Neužtenka kovoti prieš 
socializmą ..., bet reikia pastatyti kitoki idealą, gražesnį, labiau 
patraukiantį. Jeigu žmonių draugijos siekiu padarysime ieškojimą 
laimės netiktai kitame gyvenime, bet dar čia ant žemės, tai galė- 
sime atimti atu iš socialistų? ». Vadinasi, kun. Kaupas dar mūsų šimt- 
mečio pradžioje žmogaus paskirčiai šioje žemėje apibūdinti ieškojo 
tikslesnės formulės ir siauroje bei praktiškoje savo srityje priėjo 
beveik tokią, kuri šiandien labiau abstraktiškoję plotmėje kur 
kas plačiau užsimojančio naujojo krikščionių humanizmo yra skel- 
biama. 

Šitomis ir panašiomis mintimis šio naujo humanizmo pradinin- 
kai tiesia kelią į kitokį pasaulio supratimą ir tuo pat ir į naujos 
kultūros kūrimą. Tai, žinoma, tik pradžia darbo, kuris iš netrum- 
pos eilės generacijų reikalaus visiško atsidavimo. Bet padrąsinančios 
perspektyvos pateisina šį įsitempimą, nes šitasai krikščionių huma- 
nizmas duos tarp kitko tikresnį atsakymą ir į marksizmo-leninizmo 
statomus klausimus. 

Bet kur tas naujas dvasinis darbas galėtų būti dirbamas ? Ir 
kas sugebėtų brandinti tą naują minčių bei kultūros pasaulį ? 


5. NAUJOJO HUMANTZMO KŪRĖJAI 


Ieškodami naujos kultūros kūrėjų, mes negalime pasitenkinti 
tradicinėmis vietomis bei tautomis Europoje, nes nauji židiniai gali 
išaugti ir kitose pasaulio dalyse. Labai tad galimas dalykas, kad 
vienu laiku įvairiose vietose ims žydėti kelios krikščionybės inspi- 
ruojamos kultūros. Krikščioniškai įkvėpta kultūra yra sveikintina, 
kur ji bepasireikštų. 

Naujasis humanizmas gali net pačioje Europoje susikurti. Tai 
galima jau vien dėl to, kad ji šiandien jau nebe ta, kuri savo lai- 
ku pasauliui davė Vakarų kultūrą. Juk praradusi savo politinę bei 
karišką galybę plačiame pasaulyje, Europa dabar grįžta į savo že- 
myną, kur nun ima reikštis ne tiek atskiros jos tautos, o ji pati. 


* Draugė“ 1913, 84 nr., 376 psl. 

Ateityje — taip galima manyti — ne tautos kurs Europą, 0 ji 
pati kurs per savo tautas. 

Naujo čia užtinkame ne tik partitūroje, bet ir instrumentaci- 
joje — išgirstame ir balsą tų instrumentų, kurie lig šiol europiečių 
orkestre negalėjo priderančiai pasireikšti. Turime čia galvoje ligi 
dabar posūnių rolę vaidinusias baltų, slavų ir fino-ugrų tautas. Ne- 
galime šioje vietoje nutylėti, kad Vakarų kultūra, — kaip rodo ir 
pats pavadinimas, — išplaukusi beveik vien iš romanų, germanų ir 
anglosaksų, rytiečių kūrybinę galią menkai tevertino ir dėl to daž- 
nai įžeidžiančiai nuo jų nusisuko. Norėdama būti tikrai une civili- 
sation latine, ji ne tik kiek galėdama vengė bizantiškos orbitos, bet 
ir tų tarpinių tautų, kurios anot Šalkauskio veikė sur les confins 
de deux mondes. Ši laikysena, kuri perdėm dvelkė savęs perverti- 
nimu bei išdidumu, žinoma, Vakarams smarkiai pakenkė, nes iš 
savo akiračio išleido stiprias naujas jėgas. Bet palios kultūra be 
jų nebus įmanoma, 

Naujas elementas tose naujose pastangose bus ir šiaurės ame- 
rikiečiai su kanadiečiais, kurie lig šiol nesuspėjo reikšmingiau daly- 
vauti Vakarų pasaulio kūryboje. Reikia atsiminti, jog pionieriai tų 
dviejų tautų buvo emigrantai, kurie toli gražu neišvyko su tikslu 
naujame pasaulyje sukurti ir naują kultūrą ; jie tik iškeliavo tam, 
kad naujoje tėvynėje galėtų taip gyventi, kaip senoje jiems nebuvo 
to leista. Bet nors tie emigrantai ir nebuvo kultūrininkai siauroje 
tos sąvokos prasmėje, jie vis dėlto nebuvo be kultūros. Tik vargin- 
gos įsikūrimo sąlygos jiems neleido jos išvystyti. Tam iškalbingas 
pavyzdys yra, be kitų, mūsų emigracija, kurios žymi dalis savo 
karjerą Amerikoje turėjo pradėti ar Pensilvanijos kasyklose, ar — 
kaip kun. Kaupas — Čikagos skerdyklose, kur ji nekartą piktai 
buvo skriaudžiama. Skaitykime tik Upton Sinclairo romaną The 
jungle iš 1904 metų ! 

Tiesa, netrūko kultūros židinių, ypač Naujoje Anglijoje. Vienok 
jie dažniausiai tesirūpino Europos kultūra, ir būtent taip sėkmingai, 
kad daugelis amerikiečių manė, kad -— pagal darbo padalinimo 
principą — kūrybos vaisius esą galima iš senojo kontinento parsi- 
traukti. Tai tezei patvirtinti pirštais buvo rodoma į filosofą George 
Santayana (1863-1952). 

Užgimęs Madride ir savo vaikystę praleidęs Aviloje, Didžiosios 
Teresės tėviškėje, Santayana dar 1872 metais kartu su savo tėvais 
išvyko į Šiaurės Ameriką. Ten jis tačiau neįleido šaknų, nors joje 
išbuvo apie 40 metų, nes skundėsi stoka susikaupimo bei meilės 
idėjiniam darbui. Dėl to užsidarė rytuose, Harvardo universitete 
prie Bostono, kad būtų kuo arčiau Europos, tikros savo minčių 
tėvynės. Dėl tos priežasties jis ir buvo būdingas išpažintojas tuo- 


84 JUOZAS ERETAS 10* 


met pas mus vyravusių pažiūrų, nes susižavėjęs « puikiuoju Demo- 
kritu », jis kartą sielą taip apibūdino : « Ji tėra medžiagiškame kūne 
nepaprastai veikiąs organizacinis vyksmas ». Negalėdamas apsiprasti 
su ta skystąja atmosfera aplink save, jis 1911 metais sugrįžo į 
Europą, iš kurios jis minčių atžvilgiu niekad nebuvo išsikėlęs. Šis 
ryšys jam ir leido kritiškai perkratyti savo pažiūras ir žengti pir- 
myn su mokslu. Tas jį galop kūnu ir dvasia vedė į Romą, kur jis 
1952 metais ir mirė. Santayana — tai buvo Amerikoje gvildenama 
Europos filosofija. 

Ne pro šalį šia proga prisiminti ir vieną anekdotą iš 1926 metų: 
Tuomet man Jungtinėse Valstybėse kur tai parodė laikraščio rūmus, 
į kurių fasadą buvo įmūryti garsių Europos pastatu — Akropolio, 
Kolizėjaus, Vatikano, Louvre'o ir kitų — akmenys. Toji siena buvo 
tikras simbolis anų dienų situacijos, kurioje Naujasis Pasaulis dva- 
sios srityje daugiausia vertėsi skoliniais. 

Bet nuo tų laikų amerikiečiai savo kultūrinį darbą gerokai 
praplėtė bei pagilino. Itin džiugu, kad krikščioniškosios minties 
atstovai jame ne tik neatsiliko, o taip žymiai pasireiškė, kad jie 
šiandien yra tikri Europos vienminčių partneriai. Lygiai tą pat 
galima sakyti ir apie kanadiečius, kurių ryšys su Anglijos ir Pran- 
cūzijos kultūra nuo pat pradžios buvo gyvas. Dėl to tiek vieni, tiek 
kiti gali tapti naujojo humanizmo kūrėjais. Tuo jie gali tapti ir 
savo jaunuolišku gyvybiškumu bei skaidriu optimizmu, kuris iš es- 
mės priešinasi Spenglerio žuvimo tezėms: Amerikoje jo veikalo 
tebuvo parduota apie 20.000 egzempliorių, kas sudaro menką laidos 
nuošimtį. 

Vienok, ar dabar Šiaurės Amerikoje vyraujanti filosofinė mintis 
yra prielanki tokiam užsimojimui? Atsakymą mums gali duoti 
pragmatizmas. 


6. PRAGMATIZMAS 


Kas jis yra? Kuo jis pasižymi ? Jis, pirmoje eilėje yra tokia 
pažinimo teorija, kuri laiko žmogų norinčia bei siekiančia būtybe 
ir tvirtina, kad visa, ką ji pažįsta, savyje neturi vertės, 0 tik 
mums padeda geriau orientuotis bei suktis gyvenime. Kadangi ši 
filosofinė srovė telaiko teisinga, ką gyvenime praktiškai galima pri- 
taikinti, žymiausias jos pažinimo kriterijus yra naudingumas. Vadi- 
nasi, ne tai turime laikyti tiesa, kas sutampa su tikrove, o tai, kas 
mums kasdienybėje yra naudinga. Dėlto toks William James nieko 
nevyniodamas į bovelnas tvirtino: «Tiesai atitinka visa tai, kas 
intelektualinių įsitikinimų srityje yra vertinga », suprask : kas prak- 
tikoje yra vertinga. Dėl to jis tiesiog ir kalba apie tiesos cash va- 

lue, kaip jis iš viso, pasipriešindamas «4 miglotai Hegelio frazeologi- 
jai», mielai pasinaudoja jo tautiečių komerciškais terminais. Nesun- 
ku suvokti, kad šitaip galvojant objektyvios tiesos samprata auko- 
jama naudai praktiškame veikime, nors nevisada ir nevisada pilnai. 
Bet kaip ten smulkmenose ir bebūtų, aišku, kad pragmatizmas ne- 
pripažista objektyvios tiesos. 

Nors tokios ir panašios idėjos filosofijoje jau seniai reiškėsi, jos 
išsamiau tebuvo svarstomos tik 19 šimtmetyje. Daugiausia Šiaurės 
Amerikoje, kur dar 1878 metais Charles S. Peirce (1839-1914) šiai 
krypčiai davė vardą. Bet praėjo dar beveik pusė šimtmečio, kol jau 
minėtas harvardiškis William James (1842-1910) savo 1907 metais 
pasirodžiusiame veikale Pragmatisme šios srovės centrines mintis 
bent apytikriai aptvarkė. Eidamas toliau jo pramintais keliais, jo 
tautietis John Dewey (1859-1952) dar tvirtino : « Mes turime pasaulį 
pažinti ne tam, kad jį pažintumėm, o tam, kad pajėgtumėm jį 
valdyti ». Be to jo išdirbtoje pedagogikoje jis dar skelbė: « Mokykla 
neturi nei jokio moralinio tikslo, jos uždavinys — ruošti mokinį 
visuomeniniam gyvenimui ». 

Per šitus ir giminingus jiems mąstytojus pragmatizmas Ame- 
rikoje įsigalėjo from coast to coast ir dėl to dabar užsieniuose laiko- 
mas nacionaline amerikiečių filosofija, « atitinkančia šio krašto kul- 
tūrinę, socialinę ir ekonominę kryptį »3. Juo jų mąstymas gavo 
toki tautinį atspalvį, kad Durant savo knygoje The story of philo- 
sophy drįso tvirtinti : « Ateityje Amerikos filosofiją kurs nebe Euro- 
pa, o Amerika pati ». 

Tiesos vardan vis dėlto reikia pridurti, jog ir pragmatizmas 
nėra grynai amerikietiškas reiškinys, nes jis žinomas ir Europoje, 
kur kadaise Nietzsche pareiškė: «Tiesa nėra kokia tai teoriška 
vertybė, o naudingumo išraiška ». Panašiai galvojo ir jo tautiečiai 
Vaihingeris, Machas ir Avenarius, sąvokas telaiką priemone reiški- 
niams tiksliai sutvarkyti bei ekonomiškai, t. y. praktiškiausiu būdu, 
sugrupuoti. Tačiau jų pragmatizmas europiečių tarpe neprigijo, taip 
kad tikrai amerikiečius galima laikyti žymiausiais jo šalininkais. 

Kas nori kritiškai vertinti šią srovę, tas pirmiausia turi pripa- 
žinti, jog ji yra visai sveika reakcija prieš bet kokį gyvenimui sve- 
timą mintijimą. Šis, žinoma, turi imti savo medžiagą iš gyvenimo, 
kuriam taip pat ir turi tarnauti. Tačiau pragmatistai šitą patarna- 
vimą pernelyg pervertina. Aišku, kad tiesa gali būti naudinga ir 
praktiškame gyvenime; bet ji iš esmės yra visai kas kita negu tik 
naudingumo išraiška bei rodyklė, nes ji priklauso kitai sričiai ir 
dėl to klauso ir kitokių dėsnių. Suprantama, kad pažinimo vertė 


3 P. MALDEIKIS, Vakarų Europos ir J. A. V. auklėjimas, 50 -sl. 

gyvenimui gali tarnauti kaip pagalbinis kriterijus. Mes dėl to kiek- 
vieną pasaulėžiūrą ir vertiname pagal jos « gyvenimiškumą », t. V. 
pagal tai, kiek ji atitinka gyvenimui, kurį ji siekia išaiškinti. Bet 
mes vis dėlto negalime ją vertinti tik pagal iš jos turimą naudą 
kasdienybėje. Mums tad visai suprantama ironiška anglo Gilberto 
Chestertono pastaba: «The idea of being „practical? standing all 
by itself, is all that remains of a Pragmatism that cannot stand 
at all y. 

Iš viso to seka, kad pragmatizmas nėra tinkamas kraitis nau- 
jajam krikščionių humanizmui. Bet jei ne jis, tai kas? 

T šitą klausimą atsakyti yra pašaukti naujojo kontinento krikš- 
čionys, ypač katalikai, kurie dabar ir Šiaurės Amerikoje jau nebėra 
pastumdėliai, juk jie yra išauginę ištisą inteligentų kartą, net moks- 
lininkų elitą, pilnai pasiruošusį tam naujam uždaviniui. 


7. Mūsų ĮSIPAREIGOJIMAS 


Šios paskaitos tema ne pripuolamai pateko į mūsų Suvažiavi- 
mo programą, nes ji liečia mus asmeniškai, tiek katalikus, tiek 
evangelikus. Ji lygiai liečia ir mūsų krašte likusius, kaip ir išvyku- 
sius. Tąja tema suinteresuotos, žinoma, ir daugelis kitų tautų, ta- 
šiau mes kur kas gyviau už kitas ja domimės, nes ji mus tiesiog 
liečia, net asmeniškai mus angažuoja. Kiti gali, mes gi privalome 
ja domėtis, nes ji liečia visą mūsų dvasios egzistenciją. 

Mes ta tema suinteresuoti, kadangi ji liečia krikščioniškąją Va- 
karų kultūrą, tapusią po tautinio atgimimo 19 šimtmetyje dvasios 
pagrindu daugumui mūsų intelektualų. Jų žymiausi ugdymo centrai 
buvo šveicarų Friburgas ir belgų Liuvenas, kur neotomizmo įtakoje 
išaugo tokie Maironiai, Matulevičiai, Būčiai, Kuraičiai, Reiniai. 
Tautinio bei religinio atgimimo įkvėpti, ten vyko ir jaunieji pasau- 
liečiai ; Šalkauskis net nuo Indijos pasienio. Neatsiliko nė moterys, 
kaip parodo Pečkauskaitės pavyzdys. Net asmeniškai niekad į Va- 
karus nepatekę, tapo jų krikščioniškai paskatintos kultūros gerbė- 
jais bei puoselėtojais savųjų tarpe; atsiminkime tik Dovydaitį. 
Dvasios atžvilgiu Teologijos-Filosofijos fakultetas mūsų V. D. Uni- 
versitete Kaune buvo tikras Friburgo ir Liuveno brolis. 

Mes ta tema taip pat suinteresuoti dėl stipriausio tik ką minė- 


tos srovės konkurento — dėl humanizmo. Ir jis daugiausia buvo 
pasisemtas Vakaruose : Zūriche, Berne, Ženevoje, Paryžiuje, Briu- 
selyje. Tr jis mūsų universitete turėjo savo židinį — Humanitarinių 


1 G. K. CamszERTON, The common man, New Yorkas 1950, 173 psl. 

Mokslų fakultetą. Jo idėjas skleidžiąs žurnalas Vairas ne vienu 
atžvilgiu buvo tikras La Oritica giminietis, kurį palaikė — lygiai 
kaip ir Ttalijoje — ir eilė liberalinio nusiteikimo katalikų, net keli 
kunigai. Kadangi daugumas taip nusistačiusių nuo diahistomato 
antplūdžio pasitraukė į laisvąjį pasaulį, humanizmas kai kuriuose 
egziliečių rateliuose ir dabar gyvas. 

Taja tema susirūpinti mus itin verčia ir likimas Lietuvoje pasi- 
likusių, kurie dabar stipriai diahistomato yra veikiami. Šis materia- 
lizmas jiems jėga buvo užmestas, ir jie prie dabartinių sąlygų ne- 
turi nė mažiausios galimybės tą oficialiąją valdžios, net valstybės 
pasaulėžiūrą viešai nagrinėti bei kritiškai vertinti. Bet kas jiems 
nėra galima, tas mums yra galima, ir dėl to būtina. Mūsų perspek- 
tyvos šiose varžybose visai neblogos, nes visai nėra taip, kaip nese- 
niai skelbė vienas jaunas komunistas lietuvis: « Marksistinė pasau- 
lėžiūra jau tapusi viešpataujančia pasaulėžiūra Lietuvoje »2. Tuo 
jis tereiškė savo troškimą, bet nevaizdavo tikrovės, nes mums yra 
žinoma, kad ypač daugelis jaunųjų bodisi iš svetur ir iš viršaus 
brukamąja ideologija ir ruošiasi kasti gilesnius šulinius. Dėl to mark- 
sizmas-leninizmas ligšiol nesusilaukė savo žymesnių asmenybių ir 
vargu jų susilauks. Panaši situacija ir literatūroje, « kur jaunimas 
yra visiškai pasimetęs. Savarankiškumas yra labai apribotas. Visi 
geresni autoriai iki paskutinių laikų apšmeižti ir indeksuoti » *. 

Bet nors momentas ir yra patogus, pats gi mūsų darbas bus 
sunkus, nes diakistomato veikiamuose kraštuose neišvengiamai pri- 
gijo nemažai klaidingų idėjų. Nėra tad abejonės, kad grįžimas bus 
surištas su atkaklia minčių kova. Kas užsieniuose būdamas dvasi- 
niai, kultūriniai sustojo, tas tokiai netiks. 

Mes tąja tema tiesioginiai paliesti dar ir dėl pragmatizmo, į 
kurio poveikio ratą yra patekę į Šiaurės Ameriką išemigravę lietu- 
viai. Mums aišku, kad naujoji kultūra tegali tarpti tik laisvėje, 
bėda tik, kad — kaip jau matėme — amerikiečių laisvėje išaugusi 
vyraujanti filosofinė mintis tam uždaviniui mažai tetinka. Ką Ohes- 
tertonas yra pasakęs anglosaksų adresu, tą jis pasakė ir mums: 
The business world needs metaphysics. Mums tikrai nepakeliui su 
dvasios srove, neigiančia absoliutiškąją tiesą ir siekiančia tik tokios 
« tiesos », kuri tiktų tik gyvenimui geriau tvarkyti. Kad yra galima 
nuveikti žymius darbus ir be pragmatizmo, paliudija be kitų Pakš- 
tas, nes jis, musų kultūrininkas, nors ilgą laiką ir per pačią savo 
pasaulėžiūros formaciją gyveno jo orbitoje, savo kelią skynė ne kartu 
su pragmatizmu, o prieš jį eidamas. 


5 J. MacEvičiUS, Komunistas, 1961 m., 6-7 nr. 
5 J. ArsTIs, Okupuotos Lietuvos literatūra, žr. Moteris, 1963 m., (Toron- 
t0), 1 nr., 6 psl. 

Bėdą, plaukiančią iš šios srovės, mato daugelis egziliečių. Ypač 
išaugusieji dvasingesnėje Europos tradicijoje nėra patenkinti žymaus 
skaičiaus amerikiečių intelektualų « liguistiškumu » ir iš jo plaukian- 
čiu « žmogaus prisitaikymu aplinkai ir įaugimu į savo visuomenę », 
kaip išsireiškia vienas iš mūsų jaunųjų", tuo kritikuodamas bendrą 
pragmatizmo liniją. Jis išganymą mato žengime pro tokias angas, 
už kurių «tęsiami intelekto polėkiai į tradicinę pilnutinio žmogaus 
sampratą, kur ... tiksliojo mokslo apraiškos yra papildomos filosofi- 
nėmis bei religinėmis, kur medžiaga yra užbaigiama dvasia. Bet 
atgulęs Amerikos ligonis intelektualas mūsų nepaskatins į tikruosius 
intelekto žygius ». Dėl to autorius reikalauja « kitos rūšies daktarų ». 
Tokių, t. y. nepragmatistų bei neinstrumentalistu, tikrai reikia. Bet 
kadangi mes jų negausime iš svetur, tai mes patys turime juos 
išsiauginti. 

Gal tuos « naujus daktarus » mums duos egzistencializmas, ku- 
riuo jaunoji karta dabar itin domisi? Meskime tad dar žvilgsnį ir 
į ji 

Praeityje, t. y. Nepriklausomybės laikais, jis mus negalėjo pa- 
veikti, kadangi jis pats dar turėjo susiformuoti. Dėl to jis teturėjo 
įtakos į pačius jauniausius mūsų mintytojus, pavyzdžiui, į 1915 metais 
gimusį Juozą Girnių, kuris Kaune dar Šalkauskio mokiniu būdamas, 
rašė apie Heideggerį darbą, pasirodžiusį 1936 metais Logos žurnale, 
Studijavęs po to pas tą patį filosofą vokiečių Freiburge ir dar įsi- 
gilinęs į Jasperso minčių pasaulį, Girnius ir savo disertaciją pa- 
šventė egzistencializmui, rašydamas veikalą, kuris, pavadintas Laisvė 
17 būtis. Jasperso egzistencinė metafizika, 1953 metais išėjo Ame- 
rikoje. 

Bet kuo dvelkia ši srovė? Ji tikra mūsų laikų dvasios išraiš- 
ka, nes iškelia tą nykimo jausmą, kuris nūn viešpatauja plačiuose 
intelektualų sluogsniuose ir pabraukia viso vyksmo beprasmiškumą, 
nes mūsų būtis esanti tik paženklinta baime, beviltiškumu, despe- 
racija. Dėl to būtis — anot Heideggerio — esanti ne kas kita kaip 
Geworfensein į verpetingą laiko srovenimą, iš kurio nėsą išsigelbė- 
jimo. Prie to Jaspers dar priduria, visos religijos ir filosofijos sis- 
temos teesančios «+ subudavojimai », kuriuose žmogus bando apsisau- 
goti nuo žuvimo neišaiškinamoje būtyje. 

Nors Girnius ir simpatizuoja su kaikuriais šios srovės bruožais, 
jis vis dėlto nelaiko savęs egzistencialistu. Jam dėl to tėra artimi 


*" A. MusTEIKIS, Intelektas podukros kely, žr. Aidai, 1962 m., 9 (154) nr., 
281-285 psl. Ten pat dar skaitome : 4 Kad mes turime intelektualų Maceinų, 
Brazaičių, Ivinskių, Grinių, Girnių, Baltinių, Kolupailų, Sužiedelių, Damušių 
ir kitais vardais, tai gal tik todėl, kad jie nebuvo paveikti antiintelektinės 
naujojo pasaulio aplinkos, o šaknis ileido Europos žemyne ». 

krikščioniškieji jos atstovai su Gabriel Marcel (* 1889) priešakyje, 
kurio Journal mėtaphysigue (1927) tikrai daug kam galėtų tapti 
mąstymo pagrindu. Ir kodėl ne? Juk Marcelio ieškojimas nesiver- 
žia iš dvasios bei širdies nerimo, o tėra apžvelgimas jau saugiai 
išeitojo kelio, nes visą krikščionio egzistenciją įprasmina Geroji 
Naujiena. Kas būti mato šioje šviesoje, tam ji nėra pražūtinga 
bedugnė, o prasmingos Visatos prasminga dalis. 

Atrodo, kad Antanas Maceina, kuris iki Jobo dramos (1950) 
egzistencializmo atžvilgiu laikėsi gana rezervuotati, toje knygoje 
atrado vertingą jo pusę, nes jis egzistenciją ten laiko « klausimu, 
atvertu transcendencijos akivaizdoje ». "Tai ir yra pagrindinė Jobo 
dramos mintis. Ir penkiais metais vėliau išėjusiame veikale Das 
Geheimnis der Bosheit, kurį pašventė Solovjovui, autorius dar šitaip 
apie šią minčių kryptį išsitarė : « Šių dienų egzistencialinė filosofija, 
nepaprastai pagilindama žmogaus būties ubagiškumo supratimą, 
atlieka tikrai apvaizdinį uždavinį, nes egzistencialinis mąstymas vis 
labiau tampa išsigelbėjimo šauksmu de profundis iš “nerealaus kas- 
dieniškumo , bedugniškumo bei niekingumo? y, kaip išsireiškė Hei- 
deggeris. 

Šie keli pavyzdžiai parodo, kad ir egzistencializmas įžengė į 
tarpą mūsų laisvame pasaulyje veikiančių jaunų mąstytojų. Kartu 
tie pavyzdžiai ir rodo, kad mūsų filosofinis prieauglis nėra linkęs 
eiti nei vokiečių (pav. Heideggerio, Jasperso), nei prancūzų (pav. 
Sartre'o, Camus'o) keliu, o kad jį labiau traukia krikščioniškoji šios 
srovės versija, kuriai atstovauja Marcel. Labai tad galimas daiktas, 
kad jis praturtins mūsų naująjį humanizmą, kuri dar vienu kitu 
bruožu papildyti galėtų Emanuelio Mounier (1905-1950) personaliz- 
mas, žinomas ypač iš jo žurnalo Esprit. 

Ši trumpa mus liečiančių krypčių apžvalga mums pirštu priki- 
šamai parodo, kaip ir kiek tauta šiapus ir anapus geležinės uždan- 
gos jų yra paliesta bei veikiama. Stovėdami pačiame viduryje gyvo 
srovių susikryžiavimo bei susikirtimo, idėjinis abejingumas bei skep- 
tiškas susilaikymas negali būti mūsų kelias. Dėl to neturėtų būti 
sunku susivokti, koks yra mūsų įsipareigojimas naujai kuriamo 
krikščionių humanizmo atžvilgiu. 


8. UžpuoTINIS MŪSŲ EMIGRACIJOS CHARAKTERIS 


Į šitą darbą turėtų įsijungti visi laisvame pasaulyje atsidūrę 
lietuviai. Jiems, kaip (be mažų išimčių) inteligentams, tai neturėtų 
būti sunku. Šiuo atžvilgiu egziliečiai-baltiečiai bendroje emigrantų 
istorijoje esmingai skiriasi nuo visų kitų bėglių, nes dar nėra atsi- 

tikę, kad kuone visa inteligentija būtų turėjusi apleisti savo kraštą. 


Atsitiko, kad tauta ištisai buvo išguita — sakysime žydai Titui 
užėmus Jeruzalę. Atsitiko, kad tam tikra religinė grupė apleido savo 
kraštą — Prancūzijos hugenotai, Anglijos puritonai, Airijos katali- 


kai. Atsitiko taip pat, kad tam tikras socialinis sluogsnis turėjo 
išnykti, sakysime, aristokratai prancūzų revoliucijai siaučiant. Daž- 
nai turėjo bėgti ir patriotai — Mazzini su Garibaldi iš besivienijan- 
čios Italijos, Victor Hugo iš Prancūzijos, Mickevičius iš Lietuvos. 
Bet visai kitokio pobūdžio yra šių dienų pabaltiečių emigracija, nes 
šį kart nuo tautos kūno buvo atskirta galva, Taigi, išvyko ne tauta 
kaip tokia, ne tam tikra piliečių grupė, ne vadų dalis, o kuone 
visas intelektualinis elitas. Mes žinome, kad visais amžiais buvo 
išvaromi ar priversti pasišalinti atskiri religijos kūrėjai, filosofai ir 
bendrai laiko dvasiai neprielankūs kultūrininkai — kinuose Konfu- 
cijus, graikuose Platonas, arabuose Mohamedas, prancūzuose ponia 
de Stašl, rusuose Gogolis ir dar eilė kitų, — bet kad tauta pra- 
rado savo inteligentiją, tai bėglių istorijoje sau lygaus neturįs reiš- 
kinys, kuriuo be abejonės istorikai bei sociologai greitai susidomės. 

Bet jie nevieni, nes šis mūsų išvykimas turi ne tik sociologinį 
bet ir tautiniu pobūdžiu užduotinį aspektą, nes ši emigracija tiek 
savo susidarymu, tiek savo sąstatu vargu ar yra tik aklos pripuo- 
lamybės vaisius. Leista dėl to paklausti: Ar tik ne pati Apvaizda 
ją sudarė, skirdama jai tą darbą, kurio dabar Lietuvoje negali 
dirbti laisvės netekusioji tautos dalis * 

Taip pat neeilinis reiškinys, kad šitieji mūsų bėgliai ypač Ame- 
rikoje rado tvirtą pagalbą iš anksčiau i šį kontinentą atsikėlusių. 
Tikrai, antroji emigracija nebuvo įmesta į bado, ligos ar net į mir- 
ties nasrus, nebuvo varyta į gyvulių skerdyklas ar į kasyklas, o 
buvo įvesta geraširdžių tautiečių tarpan. Dėl to naujai atvykęs, 
«turėtų karštai paspausti senajam ateiviui nuo sunkaus fabriko 
darbo grublėtą ranką » 5. Ar tame nesijaučia aukštesnė ranka, suda- 
riusi mums tokias sąlygas, kad lengviau galėtumėm gyventi savo 
paskirčiai ? Pozityvistai bei kitoki materialistai paneigs tokį pašau- 
kiminį charakterį, laikydami jį nemokslišku. Bet ar yra moksliška 
tokia pažiūra, kuri paneigdama viską, kas jos pažinimo įrankiams 
nėra prieinama, pasaulį tik susiaurina į pozityvistiškai apčiuopiamą 
fragmentą * 

Pašaukiminis mūsų emigracijos pobūdis visus įpareigoja, kurie 
jai priklauso. Dėl to mūsų egzistencija negali pasitenkinti siekimu 
asmeniškų tikslų, privatiškų užgeidžių, dažnai apsiribojančių tik 


3 V. Liunevičius, Amerikos lietuvių kultūriniai laimėjimai, žr. Aidai, 
1963 m., 3 (158) nr. 105 psl. 

gerbūvio užtikrinimu, kas anksčiau ar vėliau nubloškia į gėdingą 
lėbavimą, gal net į niekšišką savo paskirties išdavimą. Gyvenimas 
be aukštesnio tikslo nėra joks gyvenimas. « Pasirinkimas laisvės mus 
įpareigoja » ?. 

Pabrėždami visų egziliečių pareigą dalyvauti minčių išsiaiški- 
nimo ir bendrai kultūros darbuose, mes vis dėlto nemanome juos 
įpareigoti vienodai, nes ne visi sugeba kūrybiškai pasireikšti. Bet 
to nė nereikia ; svarbu tik, kad visi padėtų sudaryti tą tirštą dvasios 
atmosferą, kurioje vienoje užgimsta kūrybiškieji užsimojimai. Juk 
reikia žinoti, kad visuomet reikia didelio skaičiaus tuo pat besi- 
sielojančių inteligentų, kad galėtų iš jų išsikristalizuoti nors vienas 
filosofas, rašytojas ar bendrai kultūrininkas. Dvasios pažibos, tie 
simboliai ištisos generacijos ar visos epochos, nenukrinta iš dan- 
gaus, 0 visuomet sukoncentruoja savyje tuos tūkstančius bevardžių, 
kurie ilgą laiką ir visu atsidavimu pasišvenčia kultūros darbui. 
Kiek jau reikėjo tų eilinių dvasininkų, kol iš jų galėjo išaugti toks 
Matulevičius? Tr kiek reikėjo tų kuklių minčių ugdytojų, kol Šal- 
kauskis galėjo tapti jų dvasios reiškėju? Tačiau be tos daugybės 
mažiau reikšmingų nebus nei to vieno reikšmingo. Sparnams reikia 
daug plunksnų! Svarbu tad, kad visi dalyvautų tose pastangose, 
kiekvienas pagal savo jėgas. 

Kad emigrantai gali nuveikti didžius darbus, sukurti net pasau- 
linės reikšmės veikalus, parodo garsūs pavyzdžiai. Antai Septuaginta 
žydų mokslininkų buvo ne jų tėvynėje, o Egipte iš hebrajų kalbos 
išversta į graikų kalbą. Koranas atsirado Mohamedui gyvenant Me- 
dinoje, tremtyje. Dante savo Dieviškąją Komediją sukūrė ne savo 
gimtinėje, Florencijoje, o būdamas priverstas bastytis po svetimuo- 
sius. Comenius garsius savo pedagogikos veikalus — arti 1501 — 
rašė Trisdešimties metų karo varinėjamas po visą Europą. Ponia 
de Stašl Napoleono tris kartus buvo ištremta, ir kiekvieną kartą ji 
atsakė stipriais raštais, kurie žymiai prisidėjo prie persekiotojo 
žlugimo. O graikų išlaisvinimas iš turkų jungo žymia dalimi ar 
tik ne nuopelnas viešosios nuomonės iš Anglijos išstumiojo Byro- 
no? O Mickevičius, kažin ar jis pasauliu būtų davęs nemirtingąjį 
Poną Tadą, jei jis kur nors tarp Gardino ir Vilniaus pertekliaus 
būtų buvęs lepinamas ? Yra veikalų, kurių tėvynėje negalima sukurti, 


* J. GainIuUS, Lietuvių kultūrinio veikimo gairės, žr. Aidai, 1963 m., 2 
(157) nr. 59 psl. Grinius tęsia žodžiais : « Įpareigoja. dvejopai: būti kūrybin- 
gais piliečiais tuose kraštuose, kurie priglaudė, ir būti kūrybingais tautiečiais 
visiems, ypač pavergtai Lietuvai. Šitą įsipareigojimą garbingai vykdyti kul- 
tūrinės kūrybos priemonėmis yra visų laisvųjų lietuvių gyvenimo uždavi- 
nys». J. Grinius išskaičiuoja visą eilę praktiškų darbų, kuriuos turėtumėm 
atlikti. Tą sąrašą dar papildo J. Puzinas savo paskaitoje Mūsų kultūriniai 
uždaviniai ir jų vykdymas, žr. Aidai, 1968 m., 3 (158) nr., 89-98 psl. 

kuriuos teugdo — anot Dante — tik sūri svetimųjų duona ir bega- 
linis savųjų pasiilgimas. Ir ar Matulevičius savo kongregaciją ne- 
turėjo atnaujinti Vakaruose * 

Visų kūrybingųjų egziliečių pavyzdys iškalbingai paliudija, ką 
galima pasiekti, jei tremties nelaikoma prakeikimu, o uždaviniu. 
Krikščionio supratimu tremtis yra malonė, kad ir skaudi. 


9. BET KOKIA KALBA? 


Mes negalime baigti savo nagrinėjimų, nepastatę sau dar klau- 
simo: Kokia kalba mes turėtumėm įnešti savo įnašą į mūsų nau- 
jąji humanizmą? Kad pajėgtumėm tiksliai atsakyti, mes turime 
pirmiausiai išsiaiškinti kalbos pobūdį, jos esmę. 

Ji visų pirma yra įrankis, leidžiąs mums išdėstyti savo mintis, 
atskleisti kitiems savo jausmus, pareikšti savo valią. Ji įgalina mus 
santykiauti su mūsų aplinka ir pasilikti gyvame susinešime su ja, 
kuo šis instrumentas įgauna neeilinę svarbą. Juo daugiau kalbų 
mes mokame, juo platesnis bus mūsų kontaktų ratas, kas mus 
ir išvidiniai nepaprastai praturtina. Neveltui romėnai sakydavo : 
Kiek moki kalbų, tiek kartų ir esi žmogus. Verta dėl to išmokti 
bent keletą kalbų, ypač turinčių kultūrinės bei pasaulinės reikšmės. 

Bet neapsirikime! Kalba yra kur kas daugiau negu tik socia- 
linę funkciją turįs įrankis — jis pats brangiausias tautos turtas, 
jis pažiba ir pasididžiavimas. Kuo ? Tuo, kad žmogus jos pagalba 
žengia į gyvenimą ir jai padedant ima jame susivokti. Juk kiek- 
viena tauta, pasisavindama ją supanti pasaulį, jį kartu įvertina, 
išaiškina, savo dvasia jį tvarko, visus reiškinius krikštija ir tuo tą 
pasaulį savo kalboje ir atkuria. Tad joje ir atsispindi visa tauta 
su visa jos prigimtimi, taip kad su vokiečių poctu Arndtu galima 
tvirtinti : « Kalbos gelmėse užtinkame visas tautos savybes ». Ištiesų, 
tauta ne tik kuria, bet tiesiog tampa kalba. 

Faktas, kad kalba skaisčiai apreiškia savo tautos charakterį 
su visais jo aspektais, dar 18 šimtmetyje paskatino Herderį, Ry- 
goje turėjusį progos stebėti bei vertinti baltiečius, statyti klausimą : 
«Ar tauta turi ką meilesnio už savo tėvų kalbą? Juk joje rasi 
nacijos tradiciją, istoriją, religiją, visą jos širdį ir sielą. Tad kas iš 
jos atima kalbą, tas iš jos vagia vienintelį, nemirštamą turtą ». "Tai 
tvirtina ne tik liaudimi susižavėję romantikai, bet ir dalis skeptiškų 
mokslininkų kieto mūsų šimtmečio angoje, nes tuomet labai santū- 
rus bazelietis Jacob Burckhardt šitaip apie ją atsiliepė: « Kalba 
savo kilmę turi sieloje, dėl to ji yra sodriausia bei aukščiausia tau- 
tos reiškėja. Joje tauta save įamžina ». 

Praktiška išvada iš to aiški. Jei tauta nori pasilikti ištikima 
sau ir savo paskirčiai, ji pirmų pirmiausia turi likti ištikima savo 
kalbai. Iš to ir plaukia išvada kūrybiniam darbui: Šis tėra gali- 
mas ir tebus charakteringas bei originalus, jei tauta kurs iš savo 
gelmių, t. y. tomis savybėmis, kurios ją esmingai skiria nuo visų 
kitų nacijų, vadinasi, jei kurs savo kalba, tyriausia tautos dvasios 
bei sielos reiškėja. 

Žinant tą neįkainojamą vertę, kurią kalba reprezentuoja pačioje 
savyje, mums pilnai suprantama, kad žodis apie gimtąją savo kal- 
bą. tegali būti meilės pareiškimas. Tokių galima girdėti kuone kiek- 
vienoje save gerbiančioje tautoje. Iš jų man labiausiai patiko jaus- 
mais virpantis Turgenevo atsikreipimas į savąją, kol man nebuvo 
žinomas jaudinantis Daukšos žodis. 

Tiesa, yra tvirtinančių — ypač racionalistų ir pragmatistų lage- 
ryje — esąs kultūrinis darbas bet kam bet kokioje kalboje galimas, 
ir jie savo tvirtinimui paremti argumentuoja nacijomis, pasinaudo- 
jančiomis įvairiomis kalbomis, pav. šveicarais ar belgais. Tačiau šie 
pavyzdžiai netinka, nes šveicaras, sakysime, paprastai tevaldo vieną 
kalbą, būtent tąją, kurioje užgimsta. Jis turi vieną Muttersprache, 
visas kitas jis išmoksta mokykloje ar praktiškame gyvenime. Taigi, 
šveicaras — lygiai kaip ir belgas, ar jis būtų flamas ar valonas — 
yra vienakalbis ir tik kaip toks jis dalyvauja kultūros darbuose. 
Trikalbis šveicaras tėra išviršiniame gyvenime, kur reikia filologinių 
įrankių, koks nors basic english ar basic french, kontaktams užmegzti 
bei palaikyti. Viešbučio durininkas ar policininkas gali būti daugia- 
kalbis, bet ne kultūrininkas. 

Pilnai suvokdami, kad savos kalbos išsižadėjusi tauta kultūroje 
nebegali tarti tikro savo žodžio, olandai, pavyzdžiui, tvirtai laikosi 
savo kalbos, nors kitos, sakysime, anglų ar vokiečių, teiktų kur kas 
daugiau praktiškos naudos. Mat, jie žino, kad kultūros vertybes 
negalima pakeisti civilizacijos patogumais. 

Visai aišku : Kas pereina į svetimą kalbą, tas pereina į svetimą 
jo prigimčiai pasaulį, kuriame tebus nekūrybiškas užklydėlis, nes 
nebeprabils savo siela, o tik savo liežuviu. Kas supranta šią tiesą, 
tas ir supras, kad vaisingas mūsų dalyvavimas kultūrinėje veikloje 
tėra galimas per lietuvių kalbą. Dėl to egziliečiai turi imti 
į širdį, kad nuskendimas anglų kalbos jūroje reiškia tą patį 
kaip atsisakyti nuo tautinio įnašo į naujai kuriamą kultūrą. 
Žinoma, lygiai tą pat reikia pasakyti ir apie Lietuvoje pasiliku- 
sius, kuriems gręsia pavojus iš rusų kalbos. Graudu manyti, kad 
tauta tik dėl to netaps kultūros kūrėja, kadangi ji tuomet, kuomet 
ji jau buvo prasimušusi prie jos vartų, nebeturėjo rakto jiems 
atrakinti. 

Taigi, kalbos nykimas neštų mums neapsakomą nelaimę, nes 
tuo mes ruoštumėm jai tą patį likimą, kuris ištiko senus indus 
arba graikus, kurių kalbos šiandieną tėra specialistų išsaugojamos 
ir smalsuolių lankomi filologiški eksponatai, į žodyną surinkti suak- 
menėjimai, tik gailestį keliančios lingvistiškos mumijos. 

Akivaizdoje šio, mūsų visai neįsivaizduoto pavojaus, Daukšos prieš 
350 metų tartasis įspėjimas bei raginimas, šiandien įgauna tiesiog 
degantį aktualumą. Kas dėl to iš mūsų galėtų likti abejingas jo 
žodžiams, kurie prabyla į mus tarsi biblišku iškilumu : « Visais am- 
žiais žmonės kalbėjo savo gimtąja kalba ir visados rūpinosi ją 
išlaikyti, turtinti, tobulinti ir gražinti. Pati prigimtis visus to moko. 
Ne žemės derlumu, ne šalies gražumu, ne miestų ir pilių tvirtumu 
gyvuoja tautos, bet daugiausia išlaikydamos ir vartodamos savo 
kalbą. Ji yra bendras meilės ryšys, vienybės motina, valstybės sar- 
gas. Sunaikink ją — užtemdysi saulę danguje, sumaišysi pasaulio 
tvarką, atimsi gyvybę ir garbę »10, 

Kas po viso to dar paneigs, kad mums ir kultūroje belieka 
vienas kelias — tas, kuris veda per savąją kalbą ? Šis konstatavi- 
mas visai nekvepia nacionalistišku izoliavimusi ar lingvistišku išdi- 
dumu, o tėra susikaupimas tame tautos turte, kuris vienas mus 
įgalina kūrybiškai pasireikšti. 

Be šito principinio konstatavimo yra dar proginis, juk nereikia 
užmiršti, kad mes anksčiau ar vėliau turėsime savo pastangų vai- 
sius nešti Lietuvon, nes visa tai bus reikalinga ne tik lietuviams 
laisvajame pasaulyje, bet ir lietuviams, dvasiniai vargstantiems 
anapus uždangos. Bet šis išvidinis vieningumas mus riš tik tada, 
jei mus riš ir kalba, jei mes visi, čionykščiai ir tenykščiai, kalbė- 
sime viena ir ta pačia kalba, jei abejuose kūnuose gyva bus ta 
pati siela. 

Tad padėtis tiek aiški, kiek jaudinanti. Nes ką mums šiapus 
uždangos bereiškia dvasia, jei nusisuksime nuo bendros kalbos ? 
O ką jiems anapus bereiškia kalba, jei jie nusisuks nuo bendros 
dvasios ? Tuomet mirsime abu, tik mirsime kitaip. 


10 Iš Daukšos Postilės prakalbos. 

DER CHRIST UND DIE KULTUR 
UxsER PLATZ IN DER GEISTESWELT VON HEUTE 
von 


Prof. Dr. Juozas amas 


Zusammenfassung 


Wer das Verhūlinis des Christentums zur Kultur bestimmen will, 
der muss sich darūber klar sein, dass Christus nicht erschien, um eine 
solche hervorzubringen, sondern um die Menschen zu erlūsen. Die christ- 
liche Lehre regt zwar das kulturelle Schaffen an, identifiziert sich aber 
keineswegs mit irgend einer Kultur. Auch nicht mit der sogenannten 
abendlūndischen, dieser charakteristischen Ausprūgung der geistigen und 
kūnstlerischen Werte des west- und mitteleuropūischen Menschen von 
der Antike bis zur Gegenwart. Wenn man darum seit Spengler vielfach 
vom Untergang des Abendlandes und seiner Kultur spricht, dann berūhrt 
dies den Wesenskern des Christentums nicht; denn wenn jene wirklich 
auch unterginge, so wūrde die Lehre Christi weiter wirken und damit 
auch zur Seele neuer Kulturen werden. 

Wo wšren nun die Elemente fūr eine neue christlich inspirierte Kul- 
tur zu finden ? Etwa im Humanismus, der sich heute besonders hervor- 
tut? Kaum; denn durch seine wesentliche Bindung an den Menschen 
und noch viel mehr durch die Skepsis gegeniūber dem, was iiber uns 
steht, versperrt er sich den Weg zu einer christlichen Gestaltung der 
Kultur. Noch viel weniger kommt der dialektische und historische Mate- 
rialismus in Frage, der ja durch eben diesen Materialismus und den da- 
mit verbundenen Atheismus zum eigentlichen Gegenspieler des Christen- 
tums geworden ist. 

Was aber diese beiden dem christlichen Gedanken versagen, erkennen 
wir in jenem Neuhumanismus, den sehon Dawson christlich zu durchstrah- 
len suchte. Er fand dabei in Teilhard de Chardin einen Weggenossen, 
der das eng begrenzte Menschentum in einem kosmischen Humanismus 
zu ūberhčhen trachtete, in dem alle Teile der Schėpfung ihren richtigen 
Platz gefunden haben. Vor alleėm natūrlich der Schopfer selbst. Aber 
auch der Mensch, der auf der Erde nicht in der Verbannung lebt, son- 
dern in einem Bezirk, der wie alles Gottes Bezirk ist. Dieser Anschauung 
pflichtet auch Toynbee bei, womit sich Katholiken und Protestanten im 
gleichen Geiste begegnen. 

Doch wo finden wir die Gestalter dieser Weltschau ? Sicher einmal in 
Europa selbst. Und zwar in einem solchen, das jetzt weniger als Vėlker- 
mosaik, denn als werdende Einheit in Erscheinung tritt. Uberdies sollen 
in diesem europūischen Ganzen nun auch die osteuropšischen Krafte 
wirksam werden, denen bislang eine abendlindische Ausschliesslichkeit, 
um nicht zu sagen Ūberheblichkeit, eine Mitgestaliung fast ganz ver- 
sagt hat. Dariūber hinaus kėnnen wir nun auch mit amerikanischer und 
kanadischer Mitarbeit rechnen, da ja die christlichen Elemente der Neuen 
Welt linger nicht mehr ein Echo der alten darstellen, sondern zu eigen- 
stūndigegm Wirken mindig geworden sind. 

Diese Krūfte sind allerdings darin einigermassen gehemmt, als sie 
nicht aus der vorherrschenden Stromung, aus dem Pragmatismus, schėop- 
fen kėnnen. Šie hūtten also fiirs Fundament der neuen Kultur etwas 
anderes mitzubringen als William James oder John Dewey. Dicses « an- 
dere » ist aber auch da, und zwar in dem christlich durchwirkten Gedan- 
kengut, das sowohl den Pragmatismus wie auch den daraus entstandenen 
Instrumentalismus ūberwunden hat. 

Zu diesen Krūften gehoren auch die eigenen, die litauischen. Diese 
stehen sogar in betrūchtlicher Zahl bereit, da durch den Marxismus und 
dessen sowjetrussische Macht ja fast die gesamte christliche Intelligenz 
4ns Exil getrieben wurde. Die Tatsache, dass dadurch die Vertreter der 
christlichen Geistigkeit der physischen Vernichtung entgingen, lisst das 
Walten einer hėheren Macht erkennen. Die litauische Emigration erhalt 
damit geradezu einen mystischen Charakter. Hat sie durch diese Rettung 
nicht den Auftrag erhalten, ihr christliches Kulturwerk anderswo zu f6r- 
dern, so lange dies in der Heimat nicht mėglich ist ? 

Auf philosophischem Gebiet kėnnen die jungen litauischen Krūfte 
im Exil an Stasys Šalkauskis (1886-1941) anknipfen, der — zuerst beein- 
flusst von Solowjow und spiter von der Neuscholastik — seine These, 
Litauen habe die Gedanken von Ost und West schopferisch zusammen- 
zufūhren, seinen Schiilern vorbildlich vorlebte. Diese sehen nun ihre Auf- 
gabe im lebendigen Weiterentwickeln seines Gedankengutes, wobei ihnen 
z. B. der christlich orientierte Existentialismus eines Gabriel Marcel sehr 
zustatten kommt. 

Bleibt schliesslich noch zu fragen, in welcher Sprache die junge litaui- 
sche Intelligenz ihren Beitrag zu leisten hūtte. In einer der Weltsprachen, 
die sie im Exil erlernt hat, oder im angeborenen Litauisch ? Vom prak- 
tischen Gesichtspunkt aus gesehen, empfehlen sich zwar jene ; doch steht 
dem die Tatsache entgegen, dass sich der Mensch im Kulturellen nur in 
seiner Muttersprache wahrhaft sch6pferisch betūtigen kann. Dazu kommt 
noch eine nationale Ūberlegung : diesen ihren Beitrag zur neuen Kultur 
leisten die Emigranten nicht nur fūr die Welt, in der sie zurzeit zu 
leben gezwungen sind, sondern gleichzeitig auch fūr ihre Heimat. Dorthin 
kann diese Arbeit aber nur gelangen, wenn sie in der gemeinsamen Spra- 
che aller Litauer geleistet wird. 


